text: Tað er langur vegur til Runavíkar, og hann økist...
text: #000001
text: Lítli smádrongurin hugdi upp á meg við sínum fittu biðjandi rundu hundaeygum, sum bønaðu og bóðu tey um at sleppa undan uppgávuni, ið eg hevði givið honum og hinum dreingjunum á liðnum.
text: #000002
text: Ein ómøgulig uppgáva at loysa! Ein ferð, ið fór at taka óendaliga langa tíð! Helst hevur smádrongurin hugsað nakað soleiðis!?
text: #000003
text: Sum so ofta áður helt tíðin ikki, og teir ótolnaðust eftir at sleppa framat at spæla dystin. Og fyri at fáa tíðina at ganga, mælti eg til, at teir fóru ein rennitúr runt vøllin, “kring jørðina”.
text: #000004
text: Soleiðis er eisini við avstandi! Avstandurin kring fótbóltsvøllin er so og so langur, ella? Kanska fór roknilærarin skeivur, kanska er talsannleikin ikki absoluttur, og kanska er avstandur ikki absoluttur!?
text: #000006
text: Havi sum smádrongur verið nakrar ferðir í Runavík og spælt fótbólt. Við bussi til Skopunar, við Rituni til Havnar, við Tróndi inn á Toftir, við bussi til gamla skúlan í Runavíkini, til gongu út á fótbóltsvøllin við Løkin, sum tá var risastórur grúsvøllur, onkuntíð við einum ella fleiri risastórum hyljum, sum vit skulu venda aftur til.
text: #000007
text: Á ongan hátt upplivdi eg, at tað var ein langur túrur, at gongu/rennitúrurin úr gamla skúla út á grúsvøllin var langur. Fyri hvørt fetið kom eg nærri vøllinum, ið var ímyndin av spæliplássinum, um tað so var í Runavík, á Sandi ella onkra aðrastaðni, sum bar av øllum spæliplássum. Avstandur og tíð høvdu onki at siga!
text: #000008
text: Sagt verður, at í dag er avstandurin til Runavíkar styttur munandi! Helst er tað so! Tað er skjótt at ganga ein tíma, segði ein kendur maður einaferð.
text: #000009
text: Lat okkum venda aftur til grúsvøllin og hyljarnar við Løkin fyri gott 40 árum síðani. Teir smáu vallirnir við smáum málum og fáum leikarum á hvørjum liði vóru ikki til, ongin hevði hugsað tankan. Fótbóltsspælið var 11v11 á risastóra vøllinum, um tú so var 9 ára gamal ella 30 ár.
text: #000010
text: Venjari/leiðari og skiftsleikarar hildu til á síðuni, har áskoðaraskýlið er í dag. Minnist ikki, um nakar bonkur var. Men sjálv heimsarenain er grúsið. Um miðjan vøll í síðuni, sum vendir móti nábúgvanum Toftir, er ein risastórur hylur. Kanska hevði borið til henda dagin at siglt við báti har!
text: #000011
text: Nógv eru tey, ið munnu kennast við stórskemtaran Jákup Weyhe frá Pipar og Salt. Eisini hann var fótbóltsleikari á yngri árum. Eitt ár yngri enn undirritaði, og tískil hava vit verið liðfelagar einaferð í tíðini. Fótbóltsspælið var nokk ikki yndisspælið, men hann luttók. Kann gita mær til, at hann hevur upplivað avstandirnar eitt vet øðrvísi enn eg, og so er tað líkamikið, hvat roknilærarin segði. Henda dagin á heimsarenaini við Løkin telist Jákup millum teirra, ið mugu taka til takkar við at standa uttanfyri, bíðandi eftir síni stóru løtu at koma á pallin.
text: #000012
text: Og tá ið løtan upprennur, er Jákup klárur. Men hann noyðist allan tann langa vegin yvirum í hina síðuna, har hann hevur fingið tillutað pláss, og avstandurin var í orðsins rætta týdningi rættiliga langur. Men hann noyðist eisini yvirum ella framvið stóra hylinum, og júst hesin forbidni hylurin fær takið á Jákupi beinanvegin, tí stórskemtarin er óheppin, snávar og fer fram eftir rommum og beint á bláman. Er skjótur á føtur aftur og má taka til takkar við vátari uppliving við Løkin í Runavík. Áni ikki, hvør vann. Minnist bert hesa heilt serligu løtu frá hesum dystinum. Kanska tí hon var so skemtilig. Júst soleiðis sum vit kenna Jákup, tá ið hann hertekur SÍN pall á lívsins hermóti, sum tann framúr dugnaligi sjónleikarin hann er. Fótbóltsleikari bleiv hann so ikki!
text: #000013
text: Onkuntíð hevur B71 staðið frammanfyri NSÍ á fótbóltspallinum, men síðstu árini hevur NSÍ og ein partur av føroysku fótbóltsfamiljuni drigið frá B71og øðrum feløgum. Avstandurin er vaksin munandi! Frágreiðingarnar eru helst nógvar, loysnirnar ikki altíð so lættar at fáa eyga á!
text: #000015
text: Tað verður hildið skilagott áhaldandi at útbyggja føroyska infrakervið, so at avstandirnir styttast. Vit eru nærri hvør øðrum. Hesum taka helst flest allir føroyingar undir við!
text: #000016
text: Føroyska fótbóltslandslagið hevur síðstu árini gingið aðra leið. Har økist avstandurin. Summi hava tað sum undirritaði, tá ið hann fór til Runavíkar at sparka. Meðan onnur hava tað sum smádrongurin, ið bleiv biðin um at fara túr runt vøllin, “kring jørðina”
text: #000017
text: Okkara fótbóltsland er somikið lítið, at valla ber til at kaga út í heim fyri at finna loysnirnar. Tær mugu finnast ella uppfinnast á heimajørð. Og talan er bæði um ein strukturellan veruleika, men eisini eins egna lokala veruleika. Ongin kann seta seg hendur í favn og bíða eftir loysnum, men vit kunnu heldur ikki bara loyva “marknaðarkreftunum” at ráða, tí tá er vandi fyri at missa meira enn vit fáa!
text: #000018
text: Vegurin til Runavíkar styttist, men tað er langur vegur til Runavíkar....og hann økist! Góða eydnu við dystinum í dag NSÍ og bestu eydnu við øllum tykkara virksemi nú og í allari framtíð! Ein heilsan, ið sjálvsagt eisini telur mótstøðulið tykkara í dag eins væl og øll onnur fótbólts og fríðtíðarfeløg runt landið!
text: #000019
text: 1. deild: Mistu á stokkinum
text: #000022
text: Seinastu mongu árini hevur NSÍ havt lið í báðum teimum bestu deildunum. Næstbesta liðið hevur leikt í 1. deild. Seinastu árini hevur felagið brúkt hetta liðið sum eitt menningarlið, har ungu leikararnir – stuðalaðir av tilkomnum leikarum – kunnu royna seg og mennast til vaksnamannafótbólt. Í ár hevur gingist væl hjá sokallaða menningarliðnum. Liðið liggur...
text: #000023
text: Eftir stórsigurin í steypakappingini eru eyguni aftur vend ímóti landskappingini. NSÍ tekur á flaggdegnum ímóti næstbesta liðnum hjá EB/Streymi. Dysturin byrjar kl. 18.00. Møtið fjølment at stuðla teimum gulu!
text: #000028
text: Í dag, 30. Juni, fyllir ein av liðleiðarum okkara, Andras Olsen, 60 ár. Í 22 ár hevur Andras verið runt besta liðið sum liðleiðari, og nógv góð og stuttlig minni eru sprotin burturúr. Millum annað kann nevnast Føroyameistaraheiti í 2007 og vinna steypakappingina, men ikki minst, var Andras partur av besta liðnum, tá ið sonur...
text: #000030
text: NSÍ fær leygardagin vitjan av Jens Martini Knudsen og hoyvíkingum. Talan er um eina týdningarmikla uppgerð, tí talan er um ein kappingarneyta, tá tað kemur til uppflyting uppaftur í bestu deildina. Tað er mentanarvika í Runavík, so talan verður um ein spennandi dyst við nógvum áskoðarum. Komið og stuðlið okkara monnum, nú vit skulu taka...
text: #000033